Diari Oficial de la Generalitat Valenciana


Sumari del DOGV 3757, del 25-05-2000 (2000/3611)

ACORD de 29 de març de 2000, de la Comissió Territorial d'Urbanisme de València, pel qual s'aprova la modificació de les normes subsidiàries de Náquera relativa als Plans / Cañada Moliner.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3757

Data del DOGV
:   25-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3611


Data del document
:   29-03-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Nàquera
    * pla d'urbanisme

ACORD de 29 de març de 2000, de la Comissió Territorial d'Urbanisme de València, pel qual s'aprova la modificació de les normes subsidiàries de Náquera relativa als Plans / Cañada Moliner. [2000/M3611]
  
Vist l'expedient tramés per l'Ajuntament de Náquera que fa referència a la modificació de les normes subsidiàries relativa als Plans / Cañada Moliner, i de conformitat amb els següents,
  
Antecedents de fet
  
Primer
  
El projecte es va sotmetre a informació pública per mitjà de l'acord del ple de l'ajuntament, en la sessió celebrada el dia 28 de setembre de 1999. Després del pertinent període d'exposició pública, en el qual no es van presentar al·legacions, el va aprovar provisionalment el mateix òrgan el 30 de desembre de 1999.
  
Segon
  
El projecte consta de memòria, plànols d'informació i plànols d'ordenació.
  
Tercer
  
L'objecte de la modificació és un canvi d'ordenació d'una zona de sòl urbà residencial Ciutat Jardí. En concret, es modifica el traçat viari per a permetre una millor ordenació de les parcel·les resultants, es varien els accessos a la carretera d'acord amb la nova rotonda que hi ha i es delimita una unitat d'execució per al desenvolupament de l'actuació.
  
La modificació es justifica en el fet que l'ordenació vigent no permet l'aprofitament adequat de les parcel·les interiors i en l'adaptació a la remodelació de la carretera.
  
Quart
  
Durant la tramitació de l'expedient s'ha sol·licitat informe dels següents organismes: Servei d'Explotació de Vies i Obres de la Diputació Provincial; Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports (COPUT).
  
La Divisió de Carreteres de la Direcció General d'Obres Públiques de la COPUT va emetre informe, el 20 de juliol de 1999, en el qual s'indica el següent: «L'actuació afecta la intersecció entre les carreteres VV-6021 i VV-6024, el titular de la qual és la Diputació Provincial de València».
  
Per tant, es considera necessari l'informe de l'administració esmentada.»
  
El representant del Servei d'Explotació de Vies i Obres de la Diputació Provincial en la Comissió Informativa, en la sessió celebrada el dia 22 de juliol de 1999, va manifestar el següent:
  
- S'haurà d'elaborar un projecte de remodelació de la connexió a la rotonda, del qual haurà d'emetre informe la Diputació Provincial.
  
- S'ha de tancar l'accés directe a la carretera de Massamagrell.
  
- La delimitació de l'actuació envaeix terrenys de domini públic de la carretera. S'haurà de redelimitar l'àmbit de l'actuació i excloure aquests terrenys.
  
Una vegada s'havia rebut la documentació aprovada provisionalment per l'ajuntament es va sol·licitar un nou informe al Servei d'Explotació de Vies i Obres de la Diputació Provincial, l'11 de febrer de 2000, que encara no s'ha rebut.
  
Cinqué
  
Náquera té normes subsidiàries aprovades definitivament per la Comissió Territorial d'Urbanisme el 25 de juny de 1985.
  
Sisé
  
La Comissió Informativa de la Comissió Territorial d'Urbanisme de València, en la sessió celebrada el dia 22 de juliol de 1999, va emetre informe previ respecte del present expedient, amb una sèrie de consideracions que, en síntesi, feien referència a la necessitat d'un document de refosa i a les condicions indicades pel representant de Carreteres de la Diputació Provincial.
  
Seté
  
El 21 de març de 2000, es va presentar la documentació de refosa, que consisteix en còpies dels plànols modificats de les normes subsidiàries, per a substituir els corresponents del projecte vigent.
  
Vuité
  
La Comissió Informativa de la Comissió Territorial d'Urbanisme de València, en la sessió celebrada el 23 de març de 2000, va emetre informe relatiu al projecte de què tractem, i compleix així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, d'acord amb el que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU).
  
Segon
  
La documentació està completa, ja que s'ha esmenat la deficiència relativa a la necessitat d'adjuntar un document de refosa. Per tant, es compleixen els articles 27 i 28 de la LRAU.
  
Tercer
  
Inicialment es va plantejar un programa amb un estudi de detall per a modificar l'ordenació respecte a la que contenien les normes subsidiàries vigents. El sotssecretari d'Urbanisme i Ordenació Territorial, el 23 de març de 1999, va resoldre no admetre a tràmit aquest expedient, ja que el programa no pot modificar l'ordenació vigent. En la resolució esmentada es demanava la tramitació d'una modificació de les normes subsidiàries, tal com s'ha desenvolupat en l'expedient ara presentat.
  
Quart
  
Es compleixen les determinacions generals de la zona de Ciutat Jardí: parcel·la mínima de 500 m2, front mínim de parcel·la de 10 m i amplària de vials mínima de 8 m.
  
Cinqué
  
Respecte a les consideracions expressades pel Servei d'Explotació de Vies i Obres de la Diputació Provincial, el projecte indica el següent:
  
- Es reconsidera la delimitació de l'àmbit de la unitat d'execució, i s'exclou la zona de domini públic de la carretera.
  
- S'amplia de 8 a 10 m l'amplària del vial d'accés que connecta amb la rotonda i del vial perpendicular a l'anterior per a aconseguir vials de circulació de doble sentit.
  
- S'anul·la l'accés a la carretera a través de l'antic pont existent i es deixa aquesta zona com un espai públic per a vianants, sense connexió a la carretera.
  
- Es disposa un nou accés a la carretera, situat a major distància de la rotonda i amb una millor connexió a la carretera.
  
El representant del Servei d'Explotació de Vies i Obres de la Diputació Provincial en la Comissió Informativa considera que la nova documentació corregeix les deficiències que s'indicaren en l'informe previ de la Comissió Informativa de 22 de juliol de 1999. No obstant això, apareix reflectit fora de l'àmbit de l'actuació un nou accés a la carretera de Massamagrell, que no ha de considerar-se inclòs en la proposta i que, en qualsevol cas, s'haurà de resoldre, amb l'organisme titular de la carretera, la connexió d'aquest accés amb la carretera.
  
Sisé
  
Analitzades les modificacions introduïdes en el projecte, es consideren esmenades les deficiències que s'indicaren en l'informe previ de la Comissió Informativa de 22 de juliol de 1999.
  
Seté
  
Les determinacions que conté la modificació es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la LRAU.
  
Vuité
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de normes subsidiàries de municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en la sessió celebrada el 29 de març de 2000, acorda:
  
Aprovar definitivament la modificació de les normes subsidiàries de Náquera relativa als Plans / Cañada Moliner.
  
Contra aquesta resolució, que no exhaureix la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció d'aquesta notificació.
  
Tot això, sense perjudici que es puga interposar qualsevol altre recurs que es considere oportú.
  
València, 29 de març de 2000.- El secretari de la Comissió Territorial d'Urbanisme: José Manuel Palau Navarro.
  
València, 19 d'abril de 2000.- El secretari general, Gaspar Peral Ribelles.